Тогтмол тоо мэдээллийг байгууллага дотроо болон илүү өргөн хүрээнд цуглуулах гол хүчин зүйл бол ослыг зөв тодорхойлох юм.

Танилцуулга

* Замын хөдөлгөөний аюулгүй ажиллагааны гүйцэтгэлийг хэмжих найдвартай, мөн дахин ашиглах боломжтой аргатай байх нь чухал ач холбогдолтой. Хамгийн түгээмэл арга нь Нэг сая миль тутамд гарах ослын тоог (НСМТГОТ) ашиглах бөгөөд энэ нь өргөн хэрэглэгддэг арга юм. Энэхүү аргыг ашигласнаар байгууллага дотроо болон өөрсдийн тоо мэдээллийг нээлттэй тавьдаг бусад байгууллагатай харьцуулсан гүйцэтгэлийн талаар мэдээлэлтэй болно.

Тодорхойлолт

* Найдвартай тоо мэдээлэлтэй байх нь чухал бөгөөд энэ хүрээнд осол гэдгээр юуг хэлж буйг нарийн тодорхойлох шаардлагатай. Ингэснээр тус тодорхойлолтыг байгууллага даяар буюу бусад улс дахь салбар болгонд хэрэглэх юм.
	+ Даатгалын мэдээлэл
		- Томоохон байгууллагын хувьд, ялангуяа нэгээс дээш улсад үйл ажиллагаа явуулдаг бол өөрийн брокер болон/эсвэл даатгагчийн өгсөн мэдээлэлд үндэслэн ослын талаар өгөгдөл цуглуулах боломжгүй. Та нэг даатгалын компаниар үйлчлүүлдэг байсан ч тэдний үйл ажиллагаа явуулдаг улс орон бүрт өгөгдөл цуглуулах аргачлал өөр байх магадлалтай. Иймээс та өөрийн өгөгдөл цуглуулах аргад тулгуурлах бөгөөд энэ нь ослын дараах тайлантай нийцэж байх хэрэгтэй.
	+ Лизингийн үйлчилгээ
		- Салбар болгон нэг компаниар үйлчлүүлдэг байсан ч мөн л адил улс орон бүрт өөр өөр аргаар өгөгдөл цуглуулдаг байх магадлалтай.
* Осол гэж юуг хэлэх вэ?
	+ Энэ бол байгууллага даяар зөв бас тууштай баримтлах хамгийн чухал хэсэг юм. Та осол гэж чухам юу болохыг маш ойлгомжтой тодорхойлох ба НСМТГОТ -г хэмжихэд ямар асуудал “хамрах хүрээнээс гадуур” болохыг тогтоох шаардлагатай. Дараах шалгуурыг санал болгож байна:
		- Хамрах хүрээнээс гадуурх асуудал
			* Эзэнгүй орхисон тээврийн хэрэгслийг хулгайлах эсвэл тухайн тээврийн хэрэгслээс хулгай хийх.
			* Хүнд ялтай хулгай (ослын дараа гарснаас бусад тохиолдолд).
			* Зөвхөн шил хагарсан (ослоос үүдээгүй салхины шилний гэмтэл).
			* Үер, мөндөр зэрэг байгалийн үзэгдлээс үүдэлтэй эзэнгүй тээврийн хэрэгсэлд учирсан хохирол.
		- Хамрах хүрээний асуудал
			* Үүнд хамаарах боловч үүгээр хязгаарлагдахгүй бусад бүх зүйлс. Үүнд:
				+ Ослын үеэр хөдөлгөөнтэй эсвэл зогсонги байснаас үл хамааран эзэнтэй байсан тээврийн хэрэгслийн бүх осол.
				+ Зогсоолд байсан тээврийн хэрэгсэлд өөр тээврийн хэрэгслийн учруулсан хохирлыг оролцуулсан бүх осол.
				+ “Төв замаас гадуур”, хувийн эзэмшлийн газар болон нийтийн эзэмшлийн зам дээр гарсан бүх осол.
				+ Таны өөрийн болон үйлчлүүлэгчийн ажлын талбай дээр гарсан бүх осол.
				+ “Буруутай” эсэхээс үл хамааран бүх осол.
				+ Өөр тээврийн хэрэгсэл оролцоогүй бүх осол.
				+ Тээврийн хэрэгсэлд хохирол учраагүй (илт) боловч замын хөдөлгөөний бусад оролцогч гэмтэл авсан бүх осол.
				+ Амьтантай холбоотой бүх осол.
				+ Зөвхөн тээврийн хэрэгсэлд хохирол учирсан ба гуравдагч этгээдийн өмчид хохирол учраагүй бүх осол.
	+ Тээврийн хэрэгслийн төрөл
		- Ямар тээврийн хэрэгсэл ашигласнаас үл хамааран осолтой холбоотой бүх тоо мэдээллийг цуглуулна уу. Жишээ нь та түрээсийн болон ажилтны хувийн тээврийн хэрэгсэл зэргийг оролцуулсан тохиолдолд осол бүрийг мэдээлэх систем боловсруулах хэрэгтэй.
	+ Туулсан зам (километр) хэмжих
		- Түрээсийн, ажилтны хувийн тээврийн хэрэгсэл зэргийг оролцуулан албан аялалд ашиглах бүх төрлийн тээврийн хэрэгслийн туулсан замыг (километр) хэмжих найдвартай аргачлал боловсруулах шаардлагатай.

Тооцоолол

* НСМТГОТ -г тооцохдоо:
	+ (ослын тоо \* 1,000,000) / Нийт туулсан зам

Жишиг судалгаа

* НСМТГОТ -г ашиглан авто баазын аюулгүй ажиллагааны гүйцэтгэлийн үзүүлэлтийг харьцуулах олон арга байдаг:
	+ Танай замын хөдөлгөөний аюулгүй ажиллагааны гүйцэтгэл хэрхэн өөрчлөгдөж буйг харахын тулд гүйцэтгэлийг тодорхой хугацааны туршид ажиглах.
	+ Анхаарлаа хандуулах салбарыг тодорхойлохын тулд улс орон болон/эсвэл салбар тус бүрээр хянах.
		- Жолоодлогын даалгавар өөр байх үед харьцуулалт хийхдээ анхааралтай байх шаардлагатай. Учир нь эдгээр нь бүгд өөр өөр орчин болон эрсдэлтэй тул аюул багатай эсвэл эрсдэл ихтэй байдаг.
	+ Та мөн өөрийн НСМТГОТ -г ашиглан бусад байгууллагын үзүүлэлттэй харьцуулах боломжтой боловч байгууллага тус бүрийн ослын тодорхойлолт өөр байдаг тул анхааралтай байна уу.